“ตลาดเอเชีย” เปิดบวก! นลท.จับตาหุ้นอีคอมเมิร์ซ หลังยอดขายเทศกาล “ช้อปปิ้ง” พุ่งกระฉูด
“หุ้นเอเชีย” เปิดบวก! นลท. จับตาหุ้นอาลีบาบา กรุ๊ป โฮลดิ้งส์ หลังบริษัทเปิดเผยยอดขายผ่านแพลตฟอร์ม Tmall ในช่วงเทศกาลช้อปปิ้งสูงสุดเป็นประวัติการณ์ ส่วน JD.com รายงานยอดขายสูงกว่าจากงวดเดียวกันของปีก่อน
12 พ.ย. 2564

ผู้สื่อข่าวรายงานว่า ตลาดหุ้นเอเชียปรับตัวขึ้นในเช้าวันนี้ โดยได้แรงหนุนจากดัชนี Nasdaq ที่ปิดในแดนบวกจากแรงซื้อหุ้นกลุ่มเทคโนโลยี
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 29,381.45 จุด เพิ่มขึ้น 103.59 จุด หรือ +0.35%, ดัชนี HSI ตลาดหุ้นฮ่องกงเปิดวันนี้ที่ 25,522.83 จุด เพิ่มขึ้น 274.84 จุด หรือ +1.09% และดัชนี SSE Composite ตลาดหุ้นจีนเปิดวันนี้ที่ 3,534.15 จุด เพิ่มขึ้น 1.36 จุด หรือ +0.04%
ด้านนักลงทุนยังจับตาหุ้นอาลีบาบา กรุ๊ป โฮลดิ้งส์ หลังบริษัทเปิดเผยยอดขายผ่านแพลตฟอร์ม Tmall ในช่วงเทศกาลช้อปปิ้งวันคนโสดในปีนี้ (11.11) พุ่งขึ้นแตะระดับ 5.403 แสนล้านหยวน (8.454 หมื่นล้านดอลลาร์) ซึ่งเป็นระดับสูงสุดเป็นประวัติการณ์ ขณะที่ JD.com รายงานยอดขายในช่วงดังกล่าวอยู่ที่ 3.114 แสนล้านหยวน (4.86 หมื่นล้านดอลลาร์) สูงกว่ายอดขายในช่วงเดียวกันของปีก่อนที่ 2.715 แสนล้านหยวน
ขณะเดียวกัน ตลาดยังจับตาผลกระทบของตัวเลขเงินเฟ้อสหรัฐที่พุ่งแตะระดับสูงสุดในรอบกว่า 30 ปี ซึ่งอาจผลักดันให้ธนาคารกลางสหรัฐ (เฟด) ปรับขึ้นอัตราดอกเบี้ยเร็วกว่าคาด โดย FedWatch Tool ของ CME Group ซึ่งวิเคราะห์การซื้อขายสัญญาล่วงหน้าอัตราดอกเบี้ยระยะสั้นของสหรัฐ พบว่า นักลงทุนคาดการณ์ว่า เฟดมีแนวโน้มปรับขึ้นอัตราดอกเบี้ยครั้งแรกในเดือนก.ค.2565 จากเดิมที่คาดไว้ในเดือนก.ย.2565
สำหรับข้อมูลเศรษฐกิจในภูมิภาคที่น่าจับตาในวันนี้ ได้แก่ ราคานำเข้าและส่งออกเดือนต.ค.ของเกาหลีใต้ รวมถึงข้อมูลเศรษฐกิจของสหรัฐ ได้แก่ ตัวเลขการเปิดรับสมัครงานและอัตราการหมุนเวียนของแรงงาน (JOLTS) เดือนก.ย. และดัชนีความเชื่อมั่นผู้บริโภคขั้นต้นเดือนพ.ย.จากมหาวิทยาลัยมิชิแกน
 
 
 